Norsk familie fant 50 kilo hasj på stranda i Syden

En kvinne fra Stavanger og hennes tolv år gamle sønn fant onsdag en pakke med 50 kilo hasj da de badet på stranda i Marbella i Sør-Spania.

Familien fra Stavanger fant onsdag en pakke med 50 kilo hasj da de badet på stranda i Marbella i Sør-Spania. Foran fra venstre Lizbeth Johnsen, Gitte Waage Egeland og Henrik Johannesen. Bak fra venstre Emil og Endre Egeland og Mathias Johannesen. Arild Johannesen / NTB scanpix

Ntb

9. oktober 2014

– Jeg kunne knapt tro det. Det var som å være med i en CSI-film, sier moren Gitte Waage Egeland til Stavanger Aftenblad.

Da de hadde fått pakken på land, strømmet mange folk til. Blant dem var eierne av en pub som ligger i nærheten.

– Vi forsto på dem at pakken trolig inneholdt noe ulovlig, kanskje narkotika. De hadde visst opplevd lignende tidligere, sier Egeland.

Etter hvert kom også politiet. De tok med seg pakken, som trolig stammet fra et smuglerforsøk.

I Norge ville hasjen hatt en gateverdi på mellom 5 og 7 millioner kroner. (©NTB)